
Da li je zabranjeno određivanje početka ***[ramazana](https://pitajucene.com/search/ramaza/questions/ "Pretraži pitanja o ramazanu")*** na osnovu kosmičkih predračuna, u obzir se uzima viđenje mlađaka?


* 
* 
* 
* 
* 
* 
* 

 
Da li je zabranjeno određivanje početka ramazana na osnovu kosmičkih predračuna, u obzir se uzima viđenje mlađaka?

Ibn Omer, radijallahu anhu, prenio je sljedeće Resulullahove, sallallahu alejhi ve sellem, riječi: “Ne postite dok ne vidite mlađak, i nemojte prestajati postiti dok ne vidite mlađak, a ako bude oblačno, upotpunite šaban. ”


Propisi u vezi s poglavljem


Prvo, pripremajući se za nastupanje ***[ramazana](https://pitajucene.com/search/ramaza/questions/ "Pretraži pitanja o ramazanu")***, muslimani trebaju pratiti šaban, jer mjesec nekad traje dvadeset i devet, a nekad trideset dana. Ako vide mlađak, ljudi će postiti, a ako bude oblačno, računat će šaban – trideset dana. Ovo je zato jer je Svevišnji Allah, Koji je savršeno stvorio nebesa i Zemlju, učinio da mlađaci budu oznake o vremenu: ljudi prema njima računaju vrijeme, a lunarni mjesec nikada ne traje više od trideset dana. Isto treba postupiti kada je riječ o prekidanju posta, odnosno određivanju bajrama.


Drugo, kada je riječ o viđenju mlađaka, misli se na viđenje golim okom, i nema potrebe za pretjerivanjem i opterećivanjem prateći kretanje mjeseca teleskopima. Također, ne priliči oslanjanje na takvime, koje izdaju astronomi, koji su muslimane odvratili od Poslanikovog, sallallahu alejhi ve sellem, sunneta, odvraćajući ih od dobra, a navodeći ih na zlo, da Allah, dželle šanuhu, sačuva! Kada je riječ o ovom pitanju, šejhul-islam Ibn Tejmijj a zapisao je sljedeće: “Nema sumnje da je, po autentičnim hadisima i jednoglasnom mišljenju ashaba, zabranjeno oslanjanje na astronomiju. O tome su El-Buhari i Muslim zabilježili sljedeće Poslanikove, sallallahu alejhi ve sellem, riječi: ‘Mi smo nepismen narod, ne pijemo i ne čitamo, zato postite kada vidite mlađak, i mrsite kada ga vidite. ‘ Onaj ko se oslanja na astronomske predračune kada je riječ o viđenju mlađaka ne samo da odstupa od Šerijata i uvodi novotariju u vjeru nego griješi i kada je riječ o razumu. Naime, učeni ljudi u ovoj oblasti znaju da se viđenje mlađaka ne može uvijek precizno odrediti na osnovu astronomskih podataka. Njihov krajnji cilj od računanja, ako pravedno kažemo, jeste, naprimjer, izračunavanje položaja Mjeseca u odnosu na Sunce, vrijeme sunčevog zalaska i sl. I pored toga, viđenje mlađaka ne može se uvijek precizno odrediti na osnovu položaja Mjeseca u odnosu na Sunce: viđenje mlađaka uveliko zavisi od oštrog i preciznog vida, visine na kojoj se očekuje njegova pojava, od njegove debljine i vremenskih prilika, tj. vedrine i oblačnosti. Zato ga neki ljudi vide u osmoj fazi razvitka, a neki ga ne vide čak ni u dvanaestoj fazi. Zbog toga astronomi oprečno gledaju na luk kada je riječ o viđenju mlađaka. Neki astronomski eksperti, kao, naprimjer, Ptolomej , u vezi s tim ništa nisu rekli, jer za takvo nešto u astronomiji ne postoji argument. O tome su samo govorili potonji astronomi, kao naprimjer, Ed-Dejlemi i njemu slični, vidjevši da ***[islam](https://pitajucene.com/search/islam/questions/ "Pretraži pitanja o Islamu")*** mnoge propise dovodi u zavisan odnos s pojavom mlađaka, i otuda su rekli da bi se astronomijom mogla tačno utvrditi pojava mlađaka. Međutim, to nije nimalo precizan način za utvrđivanje njegove pojave, već to je način čije su greške dokazane, i sami astronomi mnogo griješe kada je riječ o pojavi mlađaka. A to je zbog toga što su na osnovu astronomije pokušali utvrditi ono što na osnovu nje niko ne može utvrditi, i zato su zastranili.”


\_\_\_\_\_\_\_\_\_\_\_\_  

Iz knjige “Enciklopedija Zabrana u Islamu 2. dio”  

Naslov originala: “Mewsua’tul-menahiš-šeri’jjeti fi sahihis-sunnetin-nebevijjeti ”  

Autor: ***[Selim el-Hilali](https://pitajucene.com/search/Selim+el-Hilali/answers/ "Pretraži odgovore od šejh Selim el-Hilali")***  

Preuzmite pdf knjigu na ovom linku:  

<https://pitajucene.com/wp-content/uploads/2019/09/Enciklopedija-zabrana-u-islamu-2.pdf>


